Resolució de 13 d'octubre de 2016, de finalització de la Reclamació 159/2016 amb acord de mediació
Administración: Ajuntament del Palau d'Anglesola
Informació comptable de l'Ajuntament i d'una empresa municipal.
S'ha assolit un acord de mediació parcial en relació amb part de la informació sol·licitada i en conseqüència procedeix resoldre la resta de la sol·licitud per resolució de la GAIP.
Les sol·licituds d'informació municipal per part d'una regidora del mateix ajuntament es regeixen per la legislació de règim local, i els és aplicable supletòriament l'LTAIPBG; forma part d'aquesta supletorietat la reclamació a la GAIP, que ha de resoldre aplicant preferentment el règim material d'accés establert per la legislació de règim local.
No es pot denegar l'accés sol·licitat per manca de justificació de la finalitat amb què la persona sol·licitant vol utilitzar la informació demanada.
La documentació demanada (llibre diari i major i justificants comptables) és informació econòmica, i si conté dades personals cal ponderar entre l'interès públic en l'accés i la protecció de les dades afectades; en aquest cas ha de prevaldre l'accés, tant als efectes de control de la despesa pública, com de la connexió que hi ha entre la sol·licitud d'informació dels regidors i les regidores municipals amb el dret constitucional de participació en els assumptes públics, com perquè en aquest cas la regidora reclamant necessita la informació demanada en la seva qualitat de membre de la Comissió Especial de Comptes i tenint també en compte el deure de confidencialitat que tenen els i les electes locals en relació amb la informació obtinguda en atenció al seu càrrec.
Si algun dels documents als quals es dóna accés conté informació relativa a la salut d'alguna persona determinada, cal donar accés a la informació econòmica i protegir la identitat de la persona o persones afectades.
Si bé aquesta Reclamació reuneix les condicions objectives (demana informació pública i ho fa en els mateixos termes en què fou sol·licitada a l'Administració) i subjectives (l'entitat reclamada és un Ajuntament, Administració obligada per l'article 3 LTAIPBG a satisfer el dret d'accés a la informació pública) d'admissibilitat, el cas presenta dues qüestions que podrien dur a qüestionar-la: per una banda, qui exerceix el dret d'accés és una regidora del mateix Ajuntament i, per l'altra, aquest al·lega que hauria presentat la Reclamació fora de termini.
El dret dels regidors i de les regidores a la informació del respectiu ajuntament és regulat, des d'abans de la promulgació de la legislació de transparència, per la de règim local (article 164 del Text Refós de la Llei Municipal i de Règim Local de Catalunya, TRLMRLC, aprovat pel Decret Legislatiu 2/2003, de 28 d'abril), que remet directament la seva garantia a la jurisdicció contenciós administrativa.
Diverses resolucions de la GAIP (3, 4, 22 a 45/2016 i moltes altres en el mateix sentit) venen entenent que aquest constitueix un exemple de matèria que té establert un règim d'accés especial regulat per la seva normativa específica (la de règim local) i en la que, segons la disposició addicional primera LTAIPBG, li seria d'aplicació aquesta Llei amb caràcter supletori.
D'acord amb les resolucions d'aquesta Comissió de Garantia que s'acaben de citar, formaria part de la supletorietat la possibilitat de reclamar opcionalment davant d'una instància independent i gratuïta, com és la GAIP, i mitjançant un procediment molt ràpid, el que constitueix sens dubte una millora per al seu dret d'accés respecte de la regulació precedent, en el ben entès que la GAIP aplica a aquestes reclamacions el dret material derivat de la legislació de règim local, especialment si és més favorable a les regidores i als regidors reclamants.
En conseqüència, és perfectament admissible una Reclamació presentada per una regidora contra la denegació d'informació del seu Ajuntament.
L'informe municipal (antecedent 8) assenyala que aquesta Reclamació s'hauria presentat havent transcorregut amb escreix el termini d'un mes establert per l'article 42.1 LTAIPBG.
Aquesta objecció s'ha de descartar, ja que l'escrit municipal de 16 de juny, que denega la informació sol·licitada, no informa dels recursos o reclamacions de què pot ser objecte, ni del termini per interposar-los, de manera que, sobre la base de l'article 58 de la Llei 30/1992, de 26 de novembre, de règim jurídic de les administracions públiques i del procediment administratiu comú (LRJPAC), que era la legislació aplicable en aquell moment, s'ha de considerar que el termini d'impugnació romania obert.
En atenció als arguments anteriors, s'ha de concloure que no concorren causes d'inadmissibilitat d'aquesta Reclamació davant la GAIP.
Els apartats 2 i 4 a 6 de l'article 42 LTAIPBG (en termes que són desenvolupats pel Manual de mediació de la GAIP) preveuen que les Reclamacions davant la GAIP es poden tramitar seguint un procediment de mediació, en el que aquesta Comissió de Garantia procura que s'assoleixi un acord entre les parts.
L'Administració reclamada és obligada a participar en els procediments de mediació instats per la persona reclamant i l'acord de mediació només és possible amb la conformitat voluntària de les parts afectades.
Si l'acord de mediació no s'assoleix en el termini d'un mes d'haver iniciat el corresponent procediment, la Reclamació ha de ser resolta per Resolució de la GAIP.
Si l'acord de mediació és parcial, la resta de la Reclamació ha de ser resolta per Resolució de la GAIP.
En aquest cas, la persona reclamant va demanar de seguir el procediment de mediació (antecedent 1), en virtut del qual es va assolir un acord parcial (antecedent 15) sobre el lliurament dels justificants corresponents a una llista de 19 assentaments de la Comptabilitat de l'Ajuntament.
L'accés a aquesta informació, especialment si es té en compte que la persona reclamant es compromet a respectar la confidencialitat de les dades personals que hi puguin constar, sembla plenament respectuós amb l'ordenament jurídic, de manera que procedeix donar per finalitzat parcialment el procediment de reclamació i disposar la publicació de l'acord de mediació al web de la GAIP.
En la part de la Reclamació sobre la que no s'ha assolit acord de mediació, que és la relativa al llibre diari i major i als justificants de la comptabilitat de l'empresa municipal, procedeix continuar el procediment fins a la seva Resolució per la GAIP.
Un dels arguments donats per l'alcaldessa per justificar la denegació de l'accés sol·licitat és que la persona reclamant no hauria justificat els motius i la finalitat de la informació demanada, en relació amb les seves funcions municipals.
És cert que el dret a la informació dels electes locals regulat per l'article 164 LMRLC els és garantit per obtenir els antecedents i informacions que siguin "necessaris per al desenvolupament de llur funció".
Ara bé, com ha assenyalat la GAIP a la Resolució sobre la Reclamació 22/2016 i a altres resolucions, "a qui li correspon bàsicament decidir si ho són, de necessaris per a llur funció, és als mateixos electes que exerceixen el seu dret a la informació".
En aquest cas, qui l'exerceix és una regidora de l'oposició, i es pot suposar que ho fa als efectes de controlar i fiscalitzar els serveis municipals; doncs bé, ningú més que ella mateixa pot decidir quins són els serveis que vol fiscalitzar i controlar i quines dades necessita per fer-ho.
"Pretendre controlar des del govern controlat com s'exerceix la funció de control, com sembla voler fer l'Alcaldessa, podria deixar sense contingut la capacitat de control i afectar greument la funció representativa de qui pretén exercir-la.
La jurisprudència del Tribunal Suprem estableix que el dret fonamental a la participació efectiva en l'actuació pública es manifesta en una àmplia gama d'assumptes concrets, entre els quals el dret a la fiscalització de les actuacions municipals i les funcions de control (STS de 9 de maig de 1998).
Fins i tot estableix que s'ha d'emparar que pugui convenir-los no dir per a què volen la informació a fi de no desvetllar les seves estratègies d'actuació política (STS de 26 de juny de 1998 i de 27 de novembre de 2000)".
Així mateix, l'article 26.2 LTAIPBG, llei que és d'aplicació supletòria al dret d'accés dels regidors i les regidores a la informació municipal, segons estableix la seva disposició addicional primera, estableix que "l'absència de motivació en cap cas no pot ésser una causa per a denegar la sol·licitud".
Per tant, l'Alcaldessa no pot requerir a la regidora que demana informació municipal que expliciti ni que justifiqui els motius o els fins pels quals la demana, i menys encara condicionar l'accés a la informació demanada a l'existència d'aquesta motivació o explicació.
En principi, no sembla que concorrin límits legals a l'accés que puguin justificar la denegació de l'accés a la informació següent: "el llibre diari i major de l'Empresa de Serveis Municipals del Palau d'Anglesola S.L., amb els justificants corresponents, correlatius per dates".
Es tracta de documentació comptable d'un ens públic municipal, la divulgació de la qual és pertinent, necessària i idònia als efectes del control de la despesa pública i tot indica per tant que l'atorgament de l'accés sol·licitat constituiria un dels objectius bàsics del dret a la informació municipal reconegut per l'article 164 TRLMRLC i del dret a la informació pública reconegut per la legislació de transparència.
En principi, i d'acord amb la legislació vigent, no només els membres de l'Ajuntament, sinó també qualsevol persona ha de poder tenir accés a aquesta informació.
En aquest cas, a més a més, la persona reclamant manifesta reiteradament que necessita aquesta informació per exercir amb coneixement de causa les funcions que li corresponen com a membre de la Comissió Especial de Comptes, òrgan que té legalment atribuïda la funció d'examinar els comptes municipals abans de la seva aprovació pel Ple (article 58 TRLMRLC).
L'Ajuntament justifica la denegació de l'accés en què aquesta informació comptable contindria dades personals especialment protegides, cosa que derivaria del fet que l'empresa municipal gestiona serveis assistencials (a persones grans) i per tant disposaria de dades relatives a la salut i a la situació econòmica dels seus usuaris, dades que podrien constar a la informació econòmica demanada.
Cal recordar, com insisteix la persona reclamant, que la informació demanada és merament informació comptable.
Tal com assenyala l'informe de l'APDCAT, no és versemblant que al llibre major hi hagi dades personals, i menys especialment protegides.
Al llibre diari i, sobretot, als justificants (factures i rebuts) és de suposar que hi haurà dades personals.
En principi, es tractaria de dades personals relatives a la identitat relacionada amb despeses (dades econòmiques) o serveis rebuts.
Les dades relatives a la identitat i les de naturalesa econòmica no són dades especialment protegides.
Són dades personals que es poden divulgar en aplicació del règim establert per l'article 24.2 LTAIPBG: "prèvia ponderació raonada de l'interès públic en la divulgació i els drets de les persones afectades".
En principi, seguint l'informe de l'APDCAT, cal pensar que en aquest cas haurien de prevaldre els interessos públics en la divulgació, en la mesura que aquesta té la finalitat de servir al control de la gestió de recursos públics i a l'exercici del dret constitucional de participació en els afers públics.
La possibilitat que la documentació sol·licitada manifesti l'existència d'ajuts públics a determinades persones no sembla que pugui ser una raó oposable a la seva divulgació, ja que el control dels ajuts públics també és una finalitat d'evident interès públic.
Fins i tot si aquests ajuts ho són en aplicació de la legislació de la dependència, concorren en aquest cas circumstàncies que justifiquen clarament la prevalença de l'accés demanat, com són, a més a més de les indicades al paràgraf anterior, el fet que la finalitat de l'accés indicada per la persona reclamant és l'exercici de les seves funcions públiques de membre de la Comissió Especial de Comptes de l'Ajuntament i el seu deure legal (article 164.6 LTAIPBG) de mantenir la confidencialitat de la informació obtinguda per raó del càrrec, en aplicació del qual s'ha compromès precisament a respectar aquesta confidencialitat.
Si entre la documentació demanada hi ha dades relatives a la salut de determinades persones, en aplicació de l'article 23 LTAIPBG aquesta informació no es pot lliurar.
En aquests casos, l'Ajuntament hauria de donar la informació comptable demanada, suprimint la relativa a la salut, d'acord amb el previst per l'article 25.1 LTAIPBG.
Sobre la base dels antecedents i fonaments jurídics exposats, i atès que en l'acord de mediació assolit no s'aprecia la concurrència d'elements contraris a l'ordenament jurídic, el Ple de la GAIP, en la sessió de 13 d'octubre de 2016, resol per unanimitat:
Barcelona, 13 d'octubre de 2016
del 3 d'octubre, relatiu a la Reclamació 159/2016
En representació del Ajuntament del Palau d'Anglesola
L'Ajuntament del Palau d'Anglesola es compromet a lliurar la documentació que es relaciona en el següent a acord.
Informació que ha de ser lliurada
L'Ajuntament del Palau d'Anglesola es compromet a lliurar a la persona reclamant els justificants de la llista dels 19 assentaments concrets de la comptabilitat de l'Ajuntament i els expedients administratius que si és cas, s'hagin tramitat, d'acord amb la seva sol·licitud inicial de 9 de juny de 2016 i que es relacionen a continuació:
La informació es facilitarà amb la consulta prèvia de la documentació per part de la persona reclamant.
Si aquesta ho valora oportú, sol·licitarà la còpia en suport paper de l'expedient administratiu original o del justificant de l'assentament comptable.
La informació relativa als justificants i als expedients administratius corresponents als assentaments comptables assenyalats es podrà consultar en un termini de 15 dies a partir de la signatura del present acord.
La part reclamant, mitjançant aquest acord de mediació es dóna per satisfeta parcialment de la seva reclamació en relació amb l'accés a la informació pública sol·licitada, i al seu format, sens perjudici de les actuacions i accions ulteriors que li puguin correspondre.
El present Acord de mediació es regeix per la Llei 19/2014, de 29 de desembre, de transparència, accés a la informació pública i bon govern, i segueix el previst pel Manual de mediació de la GAIP, els aspectes més destacats del qual són recollits per les adjuntes " Característiques bàsiques del procediment de mediació per a l'accés a la informació pública ".
Aquest acord parcial es presentarà al Ple de la GAIP, a fi que aquest en tingui coneixement, dicti la resolució que posa fi al procediment de reclamació, ordeni la seva execució i la seva publicació al web de la GAIP.
Atenent al caràcter parcial d'aquest acord i al seu abast limitat a una part de l'objecte de la reclamació, la resta de la reclamació es tramitarà pel procediment amb resolució de la Comissió.
L'Ajuntament del Palau d'Anglesola Per la persona reclamant: